क्रिकेट के मैदान पर आपने कई हैरतअंगेज कैच देखे होंगे लेकिन ऑस्ट्रेलियाई तेज गेंदबाज नाथन कूल्टर-नाइल ने एक ऐसा कैच पकड़ा है जिसे देखकर आप दांतों तले उंगलियां दबा लेंगे। कूल्टर-नाइल ने शेफील्ड शील्ड के मैच के दौरान जॉर्ज बेली का अपनी ही गेंद पर जबर्दस्त कैच लपका। कूल्टर नाइल का कैच देखकर किसी को यकीन नहीं हुआ कि उन्होंने इसे लपक लिया है। तेज गेंदबाज कूल्टर नाइल ने 7वें ओवर की आखिरी गेंद पर तस्मानिया के बल्लेबाज जॉर्ज बेली ने सामने की ओर शॉट खेला। गेंद तेजी से कूल्टर-नाइल की ओर गई और उन्होंने आगे की ओर छलांग लगाकर कैच लपक लिया। गेंद बेहद ही तेजी से कूल्टर-नाइल की ओर आई लेकिन इसके बावजूद उन्होंने कैच को लपक लिया।
नाइल ने दिलाई वेस्टर्न ऑस्ट्रेलिया को जीत
कूल्टर नाइल ने ना सिर्फ ये हैरतअंगेज कैच पकड़ा, बल्कि उन्होंने अपनी टीम वेस्टर्न ऑस्ट्रेलिया की जीत में बड़ा योगदान दिया। नाइल ने दूसरी पारी में महज 23 रन देकर 3 विकेट लिए। नाइल की गेंदबाजी के आगे तस्मानिया की टीम महज 23.1 ओवर में 63 रन पर सिमट गई और वेस्टर्न ऑस्ट्रेलिया को 301 रन से बड़ी जीत मिली। तस्मानिया का सिर्फ एक ही बल्लेबाज दहाई के आंकड़े तक पहुंच सका। ब्यू वेबस्टर ने 33 रन बनाए जो नाबाद रहे।
एशेज सीरीज के लिए चयन संभव
आपको बता दें 30 साल के कूल्टर नाइल ने इस मुकाबले के दौरान पहली पारी में 42 रन और दूसरी पारी में शानदार अर्धशतक भी लगाया था। गेंद और बल्ले से कमाल के प्रदर्शन के बाद नाथन कूल्टर नाइल अब एशेज सीरीज के लिए ऑस्ट्रेलियाई टीम में शामिल होने के बड़े दावेदार हैं। कूल्टर-नाइल ने भारत के खिलाफ वनडे सीरीज में भी जबर्दस्त प्रदर्शन किया था और उनकी अच्छी फॉर्म अब भी जारी है। ऐसे में एशेज सीरीज के लिए कूल्टर नाइल का सेलेक्शन हो सकता है।